Bybelskool » 1 PETRUS 3:18-22
Ons lees die teks in die konteks van die hele perikoop.
Riglyne vir optrede
8 Ten slotte: Wees almal eensgesind, meelewend, vol broederliefde, vol ontferming, nederig, 9 mense wat nie kwaad met kwaad vergeld of skeldtaal met skeldtaal nie; maar, inteendeel, wees mense wat seën, omdat julle daartoe geroep is, sodat julle seën as erfdeel kan verkry.
10 Immers, "wie die lewe wil liefhê,
en goeie dae wil beleef –
laat hy sy tong weerhou van wat sleg is,
en sy lippe daarvan om bedrog te spreek,
11 en laat hy afwyk van die kwaad,
en die goeie doen,
laat hy vrede soek en dit najaag;
12 want die oë van die Here
is op die regverdiges, en sy ore is oop
vir hulle gebedsversoeke,
maar die aangesig van die Here
is teen dié wat verkeerde dinge doen."
13 Verder, wie sal julle sleg behandel as julle julle beywer vir wat goed is? 14 Maar selfs al sou julle ly ter wille van wat reg is, gelukkig is julle. Moenie hulle intimidasie vrees, of ontsteld raak nie. 15 Inteendeel, eerbiedig Christus as Here in julle harte, altyd gereed om julle te verantwoord teenoor elkeen wat van julle rekenskap eis oor die hoop wat in julle leef. 16 Doen dit egter met beskeidenheid en respek, met 'n goeie gewete, sodat, wanneer julle beswadder word, dié wat smalend is oor julle goeie leefwyse in Christus, beskaamd kan staan. 17 Dit is immers beter, as dit God se wil sou wees, dat julle ly omdat julle goed doen, as dat julle ly omdat julle kwaad doen.
18 Immers, ook Christus
het eens en vir altyd vir sondes gely,
Hy, die Regverdige,
ter wille van onregverdiges,
sodat Hy julle na God kon bring.
Hy is wel liggaamlik doodgemaak,
maar deur die Gees is Hy lewend gemaak.
19 Deur die Gees het Hy ook gegaan
en dit vir die geeste in gevangenskap aangekondig.
20 Daardie geeste was destyds ongehoorsaam, toe God in Noag se dae geduldig bly wag het, terwyl die ark gebou is. In die ark is net 'n paar mense, altesaam agt, deur die vloedwaters heen gered.
21 Die doop, wat 'n teenbeeld hiervan is, red ook julle nou. Die doop dien nie as 'n verwydering van die vuilheid van die liggaam nie, maar as 'n smeekgebed tot God om 'n skoon gewete, op grond van die opstanding van Jesus Christus – 22 Hy wat aan die regterhand van God is, nadat Hy die hemel binnegegaan het, en engele, magte en kragte aan Hom onderwerp is.
Petrus voltooi die vyfde sirkel van sy lering oor geestelike groei in hoofstuk drie waarin hy uitspel hoe dit in die huwelikslewe tot sy reg sal kom deur in eerbied en begrip vir mekaar te lewe – vers 1-7. Die eerste vier was:
Sorg dat jyself geestelik groei deur die "melk van die woord" – 1 Petrus 2:1-3
Laat julle as lewende klippe opbou tot 'n geestelike huis vir die Here – 1 Petrus 2:4-10
Dien God in die gemeenskap deur goed te doen – 1 Petrus 2:11-17
Respekteer jou werkgewer en volhard in goeddoen in die navolging van Christus – 1 Petrus 2:18-25
Ten slotte gee hy aandag aan 'n paar algemene riglyne – 'n mens kan dit ook as 'n sesde sirkel van geestelike groei formuleer – vir hulle gedrag waarin hy op sekere temas uit die vyf sirkels van geestelike groei uitbrei – vers 8-22.
Laat Jesus Christus die maatstaf vir julle gedrag wees
Hy begrond dié roeping in 'n aanhaling uit Psalm 34:13-17 waar dit juis die dankbaarheid oor God se beskerming is wat ten grondslag lê van die motivering om kwaadpraat en bedrog te vermy, en te fokus op die doen van die goeie en die najaag van vrede. "Die oë van die Here is op die regverdiges, en sy ore is oop vir hulle gebedsversoeke." Inderdaad!
Die prentjie wat ons dus uit beide Hebreërs en Petrus hiervan kry, is dat albei hierdie groepe uit die ou bedeling – die "geeste van die regverdiges" en die "geeste in die gevangenskap" – die evangelie ná hulle dood gehoor het. Die een groep ontvang dit as 'n boodskap van redding, dié ander nie, op grond van hulle verbintenis en geloof in God terwyl hulle nog gelewe het. Daar is dus nie sprake van 'n tweede kans wat ná die dood gegee is nie, net 'n bevestiging van wat rééds vóór hulle dood van hulle waar was in die vooruitsien van wat God in Christus sou doen, hoe verskuild dié boodskap ook al was (vgl. Hebreërs 11 vir 'n verdere uitleg daarvan).